
SERVICIUL PLANIFICARE SPAŢIALĂ
Nr.U22007-002646/17.07.2007
REFERAT

privind avizarea Planului Urbanistic de Detaliu pentru realizarea unui drum de acces la o parcelă, în Zona Freidorf, Timişoara
Către Comisiile Consiliului Local al Municipiului Timişoara


Având în vedere prevederile Planului Urbanistic General al Municipiului Timişoara şi strategia de dezvoltare şi renovare urbană promovată de către Consiliul Local al Municipiului Timişoara;


Având în vedere documentaţia înregistrată la noi cu nr. U22007-002646/31.05.2007 prin care se solicită avizarea din punct de vedere urbanistic a Planului Urbanistic de Detaliu – pentru realizarea unui drum de acces la o parcelă, în Zona Freidorf, Timişoara;
Având în vedere cerinţele Certificatului de Urbanism nr. 2731/31.05.2005;

Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Plan Urbanistic de Detaliu – pentru realizarea unui drum de acces la o parcelă, în Zona Freidorf, Timişoara;


Documentaţia este iniţiată de proprietarii terenului Blaga Ioan Gh. şi soţia Blaga Nicoleta şi este elaborată de S.C. STUDIO UNU S.R.L., Arh. Alidea Suciu, proiect nr. 15/2005.
Zona studiată, care face obiectul acestei documentaţii, nu se află în zonă protejată sau de protecţie a monumentelor istorice, respectiv zone de interes deosebit pentru care este necesar avizul Consiliului Judeţean Timiş.

Terenul studiat în cadrul P.U.D. se află în zona de sud-vest a municipiului Timişoara (zona Freidorf – strada Constantin Daniel). În conformitate cu P.U.G. Timişoara zona este cuprinsă în intravilanul extins al municipiului Timişoara, încadrată în UTR 58, având destinaţia de zonă de locuinţe şi funcţiuni complementare, cu construcţii în regim de înălţime de P, P+1 şi P+2 niveluri, cu caracter preponderent rezidenţial.

Parcele studiată în cadrul PU.D.-ului are suprafaţa de 860 mp este în proprietatea lui Blaga Ioan Gh. şi soţia Blaga Nicoleta, înscrisă în C.F. nr. 4858 Freidorf, nr. top.(504/12/a; 504/13/a)/1 în suprafaţă de 860 mp.

Documentaţia a fost întocmită în vederea studierii posibilităţii de realizare a unui drum de acces la parcelă, aflată în proprietatea beneficiarilor şi a legăturii acestuia cu strada A. Bacalbaşa.
Actualmente, în zonă se găsesc locuinţe individuale, pe parcele  proprii, dispuse aleatoriu în regim de înălţime maxim P+E+M,  construcţii vechi cât şi construcţii realizate la o dată mai recentă. În perimetrul amplasamentului studiat, se propune dezvoltarea în continuare a zonei prin crearea unui drum de acces care permite dezmembrarea parcelelor lungi în loturi pretabile pentru construirea de noi locuinţe, cu respectarea legislaţiei în vigoare referitoare la locuinţele individuale. Acest drum de acces propus, în soluţia sa completă va tăia 6 loturi oferind posibilitatea de creare a cel puţin 12 parcele construibile şi va face legătura cu noua lotizare ce a apărut pe partea opusă, pe strada Constantin Daniel colţ cu strada A. Bacalbaşa, prin aprobarea în plenul Consiliului Local a proiectului Plan Urbanistic Zonal – Parcelare şi dezmembrare – strada Constantin Daniel (colţ cu str. A. Bacalbaşa), Timişoara şi aprobată prin H.C.L. nr.281/28.06.2005.

La faza acestei documentaţii P.U.D., drumul traversează 2 parcele: nr. top. 504/11/2 înscris în C.F. 267 Freidorf, proprietatea Statului Român (S=3136 mp din care se ocupă cu noul drum suprafaţa de 326 mp) şi parcele cu nr. top. 504/12/a;504/13/a/1, înscris în C.F. nr.4858 Freidorf, proprietatea beneficiarilor, în suprafaţă de 860 mp din care se ocupă cu noul drum suprafaţa de 170 mp, conform Declaraţiei nr. 710 din 08.07.2005.


Accesul la parcela nou creată se va realiza de pe drumul nou propus corelat cu drumul aprobat prin P.U.Z.-ul anterior, amplasat sub zona de protecţie a liniei electrice LEA 110kV, axul reţelei fiind amplasat pe mijlocul spaţiului verde, şi paralel cu strada Constantin Daniel la o distanţă de aproximativ 90 m.

Documentaţia de urbanism este însoţită de avizele şi acordurile cerute prin Certificatul de Urbanism, în conformitate cu Ghidul privind Metodologia de aprobare a P.U.D.-ului aprobat prin Ordinul nr. 37/N/2000.

Plan Urbanistic de Detaliu – pentru realizarea unui drum de acces la o parcelă, în Zona Freidorf, Timişoara se va integra în Planul Urbanistic General al Municipiului Timişoara şi va avea o valabilitate de 10 ani.

